**דברי תורה לפרשת ואתחנן**

**יש כמה יסודות הטמונים בשם הפרשה "ואתחנן". היסוד הראשון הוא שאין ייאוש בעולם כלל. היסוד השני הוא כוח ההתמדה. היסוד השלישי הוא כוחה של התפילה עצמה. ונסביר את הדברים. משה רבנו מבקש להיכנס לארץ ישראל וחז"ל מספרים שהוא התפלל 515 פעמים כמניין "ואתחנן". והינה ה' פונה למשה ומבקש "אל תוסף דבר אלי עוד בדבר הזה" . בואו ננסה להבין, הרי משה עומד ומתחנן לבורא עולם להיכנס לארץ ישראל. הוא לא מתייאש ומתפלל 515 תפילות, ולאחר מכן מה ה' אומר לו ? אל תוסיף עוד תפילה אחת. ומדוע ה' אומר כך? הרי אם ה' קבע שמשה לא נכנס אז מה אכפת לך? שימשיך להתפלל, מדוע ה' כל כך היה חשוב לו לומר למשה לא להוסיף עוד תפילה? ואנו רואים פה שני דברים חשובים. מהי כוחה של תפילה. שאפילו שה' לא רוצה שמשה יכנס לארץ ישראל, הקדוש ברוך הוא יודע, שעוד תפילה אחת שמשה רבנו מתפלל הוא נכנס לארץ ישראל. והרי רצונו של ה' שמשה רבנו לא יכנס ולכן אומר למשה רבנו "אל תוסף דבר אלי עוד בדבר הזה" ולמה? כיוון שכוח התפילה הוא כוח חזק שאין כמוהו. ואנו אומרים בתפילה, "קוה אל ה' חזק ויאמץ לבך וקוה אל ה'" שוב ושוב, פעמיים כתוב "קוה אל ה' " ומדוע? לומר לך, אל תתייאש על הפעם הראשונה, אם ראית שלא נענית קווה אל ה' שוב ואל תתיאש כי כוח התפילה הוא כוח אדיר שאין כדוגמתו. ורואים פה עוד יסוד גדול, משה רבנו לא מתייאש, ממשיך להתפלל 515 פעמים עד שה' אומר לו שזה לא רצונו ואז משה רבנו מפסיק כדי לעשות את רצון ה'.**

**אדם חי זה אדם שמאמין בה' ששמח בחלקו, וזה מה שנאמר בפרשה "ואתם הדבקים בה' אלקיכם חיים כולכם היום". כשהאדם יודע שכל מאורעותיו הן לטובתו זאת הבחינה היא מעין עולם הבא כך אמר רבי נחמן מברסלב. כלומר מי ששמח על כל הבא עליו, מי שמקבל באהבה ויודע שכל מה שבא זה מאיתו יתברך, אדם כזה הוא כאילו מתהלך בעולם הבא בעודו בעולם הזה. כי בעולם הבא שהוא בחינת "בוקר" שהכל מתבהר לנו, כך גם מלמעלה אפשר להבין הכל כל מה שקורה כאן בעולם הזה, ולכן אדם שיודע שכל הכל זה מאת ה' והכל זה לטובתו הוא כאילו נמצא למעלה בעולם הבא בעודו חי בעולם הזה.**

**"ושמרת את המצוה ואת החוקים ואת המשפטים אשר אנוכי מצוך היום לעשותם" - ידוע מה שאמרו חז"ל כי העולם הזה נקרא "היום" והעולם הבא נקרא "מחר". ואמרו חז"ל במסכת עירובין דף כב' ב' "היום לעשותם ומחר לקבל שכרם". העולם הזה הוא עולם העבודה והעמל, אדם לעמל יולד, עמל תורה. בעולם הזה אדם צריך להשתדל לקיים כמה שיותר מצוות, כי בעולם הבא אין לאדם שום מצווה שהוא יכול לקיים. וכמו שאמרו בגמרא במסכת שבת דף קנא, "כיוון שמת אדם נעשה חופשי מן המצוות". לכן אומר הפסוק, "אשר אנוכי מצוך היום" מה זה היום? בעולם הזה ! כי בעולם הבא אין מצוות שאדם יכול לקיים בעצמו.**

**ובעניין זה אפשר לספר סיפור ששמעתי מהרב יהושוע מרגלית הקדוש, על אדם אחד שטס לחו"ל, ובטיסה שם לב בשורות הראשונות בכיסאות המרווחים והנוחים שנישאר מקום פנוי, ביקש לשבת שם, אך לצערו אמרו לו שאי אפשר כי יש לו כרטיס לשורות האחרונות, והשורות האלה הם לאנשי עסקים ואנשים ששילמו מלא כסף תמורת הכיסאות האלה. חשב בליבו, מה הבעיה? אשלם עוד כסף ואשב במקום מרווח וטוב. ביקש לשלם ולשבת שם, אך לצערו אמרו לו שהטיסה התחילה והמטוס כבר המריא, "ובשמיים אין עסקים" אלא "רק למטה אפשר לעשות את העסקים האלה ועכשיו זה מאוחר מידי".. אותו דבר לגבינו, מצוות, תורה ומעשים טובים ניתן רק למטה – בעולם הזה. אך בעולם הבא, לא יהיה ניתן לא לעשות צדקות, לא לזכות למצוות ואי אפשר לעשות מעשים טובים. אלא רק למטה בעולם הזה.**

**ובעניין צדקה, היה פעם איש עשיר וקמצן ביותר שלא היה נוהג לתת צדקות. והאיש העשיר והקמצן היה גר בארצות הברית. הוה היה נוהג לתת כסף לישיבות אך בתור הלוואה ולא בתור תרומה. הוא פעם אחת הובא לבבא סאלי על ידי חברו. חברו הציע לו לתת לבבא סאלי 300 דולר כדי שתחול עליו ברכת הצדיק. העשיר היה מוכן לתת רק 50 דולר ולא הסכים להוסיף שום דולר נוסף. השניים התווכחו ביניהם ליד השולחן ברמזים באצבעותיהם מבלי שאיש יראה. הבבא סאלי שראה זאת, ולא שמע על מה הם מוותכחים, נתן לעשיר לשתות כוס מלאה בערק על זה שדיבר באמצע הסעודת קודש. העשיר שראה שהבבא סאלי מכבדו בכוס ערק , רמז לחברו שהוא מוכן לתת לבבא סאלי 100 דולר. הבבא סאלי לא ידע כלום מהעניין, ומזג לעשיר עוד כוס ערק, כקנס על זה שדיבר שוב. ואז העשיר ראה זאת ככבוד גדול, ורמז לחברו שהוא מוכן לתת 200 דולר. הבבא סאלי שוב פעם מזג לו כוס ערק כקנס על הדיבור שלו, והעשיר רמז לחברו לאחר הכוס השלישית שהוא מוכן לתת 300 דולר לבבא סאלי. ואז חברו אמר לו אם כבר אתה נותן לו 300 דולר תיתן לו כמניין שד"י 314 דולר. העשיר הסכים. הבבא סאלי קיבל ממנו את הכסף, והעביר את הכסף מיד לחברו של העשיר עבור הישיבה שלו. לכאורה היתה זאת השתייה המהנה שגרמה לעשיר לתת את הכסף. כך כולם חשבו, כי הכירו את האיש הקמצן הזה. אך לאחר זמן כולם ראו איך הבבא סאלי תיקן את אותו קמצן ומאז אותה סעודה ראו כולם נס גדול, הבבא סאלי פתח את ליבו של העשיר ואת ידו ומאז התחיל העשיר הקמצן לתרום תרומות נכבדות לישיבות.**

**ומספרים שהבבא סאלי גם היה רגיל לשתות עם כולם ערק, ומעולם לא השתכר מכך. לעיתים היה ניראה קצת אדום מהשתייה, אך היה מניח את ראשו על ידיו, סוגר עיניו לכמה דקות ומיד אחר כך מתעורר כאילו לא שתה כלום וממשיך בעבודת הקודש שלו. פעם אחת הסביר הבבא סאלי לחתנו, כי חז"ל אמרו שיש כמה דברים המפיגים את היין. ואחד מהם זה הפחד. כשאדם מפחד, הוא אינו מסוגל להירדם גם אם שתה יין. דע לך אמר הבבא סאלי, "אין פחד יותר גדול מהפחד מהקדוש ברוך הוא". כמה יראת ה' היתה לבבא סאלי, עד שלא איפשרה לו להשתכר ולהירדם.. ובשתייה היה בוחן הבבא סאלי את האנשים. ומספרים, על יהודי אחד אשר שתה אצל הבבא סאלי כמות גדולה של ערק, והתחיל לפתע להטיף לאנשים מוסר ודברי תורה חוצבים היוצאים מן הלב. אמר הבבא סאלי סימן שיש לו יראת שמיים שלמרות שהוא שיכור הוא אינו מנבל את פיו בדיבורים אסורים אלא נותן מוסר היוצא מליבו ומדבר דברי תורה אף בהיותו שיכור.**

**"אנכי עומד בין ה' וביניכם" - על פי פירוש חסידי, המילה אנוכי מרמזת על הגאווה, ועל פי זה אפשר לפרש את הפסוק, "אנוכי" מי שהוא גאוותן, אז זה מרחיק אותו מה' – "עומד בין בה' וביניכם" המילה אנוכי של הגאווה.**

**בפרשה נזכרת גם קריאת שמע. ושמע ראשי תיבות : שש ערי מקלט. ששמע ישראל היא עיר מקלט מול היצר הרע. ואדם שעושה שמע מקבל עליו עול מלכות שמים. שגם זה ראשי תיבות "שמע" עול מלכות שמים בהיפוך.**

**"והיו הדברים האלה על לבבך" – ואפשר לשאול, מדוע לא נאמר "בתוך לבבך" ומדוע על הלב ולא בתוך הלב? ומתרצים שה' יודע שלא כולם יכולים להכניס את הדברים בתוך ליבם, אז לפחות מצווה אותנו על הלב. ומתוך דמעות ותחנונים ותפילות לה' לאט לאט יתחלחלו הדברים לתוך הלב של האדם.**

**סיפור לכבוד שבת קודש**

**היו היה אדם עני שעמל קשה לפרנסתו. מבוקר ועד ערב הוא היה עובד בשדה, מרוויח בקושי כדי להביא מעט לחם הביתה. אך העני מעולם לא התלונן ותמיד היה שמח בחלקו. ראה ה' את יושרו של האדם והחליט לשלם לו את שכרו. יום אחד, כשהעני עבד בשדה, הגיע אליו ערבי ובירכו לשלום. "אתה אדם חרוץ שעובד קשה" אמר הערבי לאותו אדם. "בורא העולם החליט להעניק לך עושר שיספיק לשש שנים". מתי תרצה לקבל את העושר? עכשיו או מאוחר יותר? "אין לי זמן לבדיחות" הגיב העני והמשיך בעבודתו מבלי לומר מילה. למחרת שוב הופיע הערבי ואמר "אתה עדיין עובד קשה?" "טמון לך עושר גדול שיספיק לך ולמשפחתך לשש שנים. מתי תרצה לקבל את הממון ולא לעבוד קשה? ענה לו העני "אמרתי לך כבר אמש כי אני עסוק ואין לי זמן לבדיחות. אנא עזוב אותי במנוחה". אך ביום השלישי שוב הופיע הערבי. הפעם העני ביקש ממנו לשוב למחרת כי ברצונו להתייעץ עם אשתו. הלך העני לאשתו וסיפר לה "איזה אדם מוזר הגיע אליי כבר שלושה ימים ומבשר לי כי ה' רוצה לשלוח לנו אוצר שיספיק לנו לשש שנים. הוא רוצה לדעת מתי נרצה את העושר". "אמור לאותו אדם כי ברצוננו לקבל את העושר כעת מבלי להמתין" ייעצה האישה לבעלה. קיים האיש את עצת אשתו ולמחרת הוא העביר לערבי המוזר את החלטתם. "יפה החלטת" אמר הערבי והוסיף "שוב לביתך ותגלה כי כבר התעשרתם בעושר גדול". הוא נכנס אל הבית כאשר פניו מקבלות קריאות שמחה. "אבא, אימא, תראו מה מצאנו בחול" קראו הילדים בהתלהבות. הייתה זו תיבת עץ מלאה ביהלומים ובמטבעות זהב. "הודו לה' כי טוב" קראו כולם בהתרגשות. "מהיום ואילך לא נחווה עוד מחסור, נוכל לחיות כאנשים עשירים." "רגע רגע" עצרה האמא את פרץ ההתלהבות. "זהו כסף שקיבלנו מאת בורא העולם, אך עלינו לחלק ממנו לצדקה, לתמוך בעניים ובנזקקים בעירנו." היא שלחה את בנה להביא פינקס ועט וציוותה עליו לרשום מדי יום את סכום הכסף שהם נתנו לצדקה באותו היום. חלפו שש שנים ושוב הופיע הערבי. הפעם ידע האיש כי אין זה אלא אליהו הנביא שהתחפש לערבי. "שש שנים חלפו מאז שנפגשנו, הגיע הזמן שתשיב את הרכוש שקיבלת" אמר לאיש. כפי שהתייעצתי עם אשתי כאשר קיבלנו את הרכוש, כך ברצוני להתייעץ עימה שוב. אנא חזור מחר" ביקש האיש. האישה העניקה לבעלה את הפינקס בו נרשמו כל מעשי הצדקה שלהם במשך ששת השנים שחלפו. "אנא הראה זאת לאליהו הנביא ואמור לו, אם אתה מכיר אנשים שיעשו שימוש טוב יותר בכסף, הענק להם אותו." הביט אליהו הנביא בפינקס ואמר: "אכן, השכלתם להשתמש בכסף כמו שצריך. רכשתם מזון לרעבים, חילקתם בגדים לעניים ופתחתם את ביתכם לאורחים. לא רק שהרכוש לא יילקח מכם, בורא העולם יוסיף לכם כהנה וכהנה.. וכך היה. האיש ואשתו הוסיפו לחיות בעושר והמשיכו לעזור לאחרים עד סוף ימיהם. כך כל אחד ואחד, שזוכה לתת צדקה מוסיפים לו מהשמיים עוד.**

**בא וראה עד היכן מגיע כוחה של תפילה, הכהן הגדול ביום הכיפורים בשעה שהיה נמצא בהיכל, היה מתפלל "שלא תיכנס לפניך תפילת עוברי דרכים לעניין הגשם בלבד בעת שהעולם צריך לו" כלומר, במידה והולך לו אדם פשוט בדרך, ויורד עליו גשם, והוא פונה לבורא עולם מתוך מצוקה ומתפלל ממעמקי ליבו "תפסיק את הגשם" הרי שתפילתו אמורה להתקבל, אילולא תפילתו של הכהן הגדול ביום הכיפורים בהיכל, שבאה לבטל את תפילתו של אותו אדם פשוט, ללמדנו כוחה של תפילה הבאה מעומק הלב. ונסיים בסיפור אחרון על מעלת התפילה :**

**בקום המדינה, בממשלתו של בן גוריון, היה שר החינוך שקראו לו זלמן ארן, שהיה ממקורביו ומעריציו של ראש הממשלה דוד בן גוריון. לאותו שר חינוך, למרות שלא שמר מצוות, הייתה אישה מסורתית שהקפידה על הדלקת נרות בכל ערב שבת, ובשעת הדלקת הנרות הייתה מתפללת על בניה שיהיו מוצלחים כמו.. "דוד בן גוריון", שהרי הוא היה הדמות המוערכת והנערצת על בעלה כבוד שר החינוך, שסיפר תמיד על כוחו וגדולתו של האיש. לימים נפגש ראש הממשלה עם החזון איש בעניין גיוס בני הישיבות, וכשחזר ראש הממשלה מהפגישה סיפר לחברו הטוב שר החינוך מר זלמן ארן את התפעלותו מהחזון איש, וכי ראה בו דמות בעלת שעור קומה והנהגה מיוחדת. שמע זאת כבוד שר החינוך וכשבא לביתו סיפר לאשתו את דבר הפגישה של ראש הממשלה עם הרב ואת התפעלותו המיוחדת מהחזון איש, שמעה זאת אשת השר ואמרה לעצמה, "אם בן גוריון מתפעל מהחזון איש ורואה בו דמות מיוחדת, יוצא מזה שהוא יותר ממנו, אם כן מדוע אתפלל בהדלקת הנרות על בני שיהיו כמותו, אתפלל ישירות שיהיו כמו החזון איש". אמרה וכך עשתה, ומאותה שבת התפללה מעומק ליבה שיהיו בניה כמו החזון איש. "אני, מספר הרב היימן, נכדו של זלמן ארן, ותפילותיה של אותה סבתא אף שלא הייתה מל"ו צדקניות שבדור, פעלו את פעולתן אף לאחר שנים רבות וקרבוני לתורה ולמצוות, ואף נתנו בידי את כוח ההצלחה.**

**מעשה בזמן רבינו אליהו מזרחי זצ״ל, הנקרא "הרא"ם", ראש חכמי הספרדים לפני כחמש מאות שנה. המלך באותה תקופה חנה עם בני משפחתו ונכבדיו על גדות הנהר, כשמעברו השני היו גדודי אויב, וארבה שם סכנה גדולה. המלכה ביקשה מהמלך, לעבור לגדה השנייה ולסייר בה, אך המלך סירב לבקשתה, כי ידע היטב את הסכנה הגדולה שם, והסביר למלכה, כי אם תיפול בשבי, הדבר יעלה לו ביוקר. אך המלכה התעקשה, והחליטה בכל אופן לעבור ולבקר שם. המלך הקפיד עליה ואמר, "אם תעברי את הנהר הזה, הריני מגרשך". אך המלכה לא שמה לב לדבריו, ועברה את הנהר.. המלכה שראתה כי היא עומדת במצב מביש, ביקשה את סליחתו של המלך, ואף המלך ניחם על דבריו לגרש את אשת נעוריו. שאל את יועציו וחבריו, אם יש היתר לנדרו  אשר נדר מחמת כעס. אך כל חכמיו ויועציו לא מצאו שום פתח בכדי להתיר את הנדר. עד שקם אחד מיועציו הבכירים של המלך, ואמר לו, "לך אל הרב החכם של היהודים, רבי אליה מזרחי", שחכמתו גדולה מאד, והוא בוודאי ימצא לך פיתרון. קרא המלך לרבם של היהודים, וסיפר לו את העניין, וביקש את עצתו כדת מה לעשות. שאל הרב את המלך, "מה אמרת בדיוק למלכה?" סיפר המלך לרב, כי אמר למלכה בזו הלשון: "אם תעברי את הנהר הזה, הריני מגרשך". חשב הרב והרהר מעט ואז אמר למלך, "נדרך לא חל ואין אתה צריך לגרשה". מדוע? שאל המלך, "הרי נדרתי זאת במפורש" חייך הרב ואמר, אתה אמרת: "אם תעברי את הנהר הזה", ומאז שאמרת זאת, כבר היו בו מים אחרים, ואין כאן את הנהר "הזה" שעליו נדרת, לפיכך הנדר לא חל ואין אתה חייב לגרשה.. ראו כולם את חכמת העם היהודי שכל חכמתו מהתורה הקדושה. שה' יזכה אותנו לעסוק בתורה וימלא משאלותינו אמן.**

**שבת שלום ומבורכת**